Република Северна Македонија

МИНИСТЕРСТВО ЗА ПРАВДА

ПРЕДЛОГ НА ЗАКОН ЗА ИЗМЕНУВАЊЕ И ДОПОЛНУВАЊЕ

НА КРИВИЧНИОТ ЗАКОНИК

Скопје, 2021 година

ВОВЕД

I. ОЦЕНА НА СОСТОЈБИТЕ ВО ОБЛАСТА ШТО ТРЕБА ДА СЕ УРЕДИ СО ЗАКОНОТ И ПРИЧИНИ ЗА ДОНЕСУВАЊЕ НА ЗАКОНОТ

Изминатиов период на меѓународен план беа донесени повеќе инструменти кон кои има пристапено и Република македонија. Исто така, во рамките на Европската унија беа донесени директиви кои би требало да се транспонираат во нашето казнено законодавство, а дел од нив и во Кривичниот законик.

Овие измени и дополнувања на Кривичниот законик опфаќаат интервенции во неколку области каде што се наметна потреба од ургентни интервенции, и тоа: имплементација на Истанбулската конвенција, интервенција во кривичните дела кои се поврзани со безбедноста на новинарите, менување на одредени одредби од Кривичниот законик (во сферата на конфискацијата и тортурата) како резултат на пресуди донесени од Европскиот суд за човекови права со кои се утврдува повреда на одерби од Конвенцијата, како и усогласување на Кривичниот законик со Директивата (ЕУ) 2017/1371 за борба против измама во врска со финансиските интереси на Унијата со примена на кривичното право.

Предлогот на законот е изготвуван од судии, јавни обвинители и професори, а во работната група која е поддржана од ОБСЕ учествуваа и бројни меѓународни екперти од оваа област, како и претставници на невладините организации. Предлогот на Законот беше доставен на мислење до Врховниот суд на Република Северна Македонија, Јавното обвинителство на Република Северна Македонија, Адвокатската комора, Министерството за финансии, Министерството за труд и социјална политика, Бирото за застапување на Република Северна Македонија пред Европскот суд за човекови права во Стразбур, Здружението на новинари, Министерството за информатичко општество и админитрација, Министерството за внатрешни работи и Секретаријатот за законодавство.

Вградените решенија содржани во законот се базирани врз меѓународните стандарди во оваа област, и тоа особено следниве документи:

* Истанбулската конвенција
* Директивата (ЕУ) 2017/1371 за борба против измама во врска со финансиските интереси на Унијата со примена на кривичното право, Пресуди на Европскиот суд за човекови права

Во однос на Истанбулската конвенција, беше земена предвид „Анализата на усогласеноста на законодавството на Република Македонија со Конвенцијата на советот на Европа за спречување и борба против насилство врз жените и домашно насилство“. Исто така, беа анализирани и одредбите од кривичните законици во повеќе држави кои ја имаат имплементирано Истанбулската конвенција. Посебно внимание беше посветено на евалуациите на законодавстава во однос на имплементацијата на Истанбулската конвенција од страна на GREVIO во рамките на Советот на Европа.

Во однос на заштитата на новинарите, беа консултирани компаративни искуства од други држави и тие искуства соодветно беа преземени во нашиот Кривичен законик. За таа цел, беше користена документот „Анализа и препораки за измена на Кривичниот законик на Република Македонија за зголемена заштита на новинарските екипи при вршењето на нивната професионална должност“.

Во врска со извршувањето на пресудите на Европскиот суд за човекови права, беа анализирани пресудите со кои се утврдува повреда на одредбите од Конвенцијата од страна на нашата држава и тоа при одземањето на предметите, односно непримената на принципот на пропорционалност при примената на овој институт од страна на судовите, како и пресудите против нашата држава во однос на кривичните дела поврзани со тортурата и малтретирањето во вршењето на службата и застаувањето на овие кривични дела.

Во однос на измената на одредбите од Кривичниот законик кои се однесуваат на финансиските измени, беше земен предвид следниот документ: „ Национална стратегија за борба против измама за заштита на финансиските интереси на Европската унија во Република Македонија 2019 - 2022 година“.

Република Северна Македонија ја потпиша Истанбулската конвенција во 2011 година, додека ратификацијата следеше седум години подоцна. Со тоа земјата демонстрираше политичка волја да се справи со насилството врз жените. Истанбулската конвенција стапи во сила на 1 јули 2018 година, а Владата на Република Северна Македонија дополнително го усвои националниот акциски план за спроведување на Истанбулската конвенција, каде што централно се предвидени активности на промена на законодавството со цел преточување на стандардите на Конвенцијата во пракса. Истанбулската конвенција дефинира неколку клучни поими на кои се заснова актот: насилство врз жени, домашно насилство, род, родово засновано насилство, жртва и жени. Работната група која работи на изготвување измени и дополнувања на КЗ, во драфтот на КЗ посебно внимание посвети на вградување на стандардите содржани во Истанбулската конвенција, во следниве насоки:

* интервенција во Кривичниот законик заради употреба на родово сензитивен речник наспроти родово неутралниот кој моментално се употребува.
* вметнување на родовата перспектива во КЗ, гарантирање дека родовите димензии се земени предвид во дефинирањето на кривичните дела и постапките за спроведување на овој Законик.
* измени во Кривичниот законик во однос на половиот напад и силувањето.
* измена на Кривичниот законик со цел дефинирање на психичко насилство.
* Инкриминирање на демнењето како ново кривично дело со одредби преку кои ќе бидат предвидени и санкции за сторителите, а истовремено ќе се обезбеди заштита за жртвите.
* Имкриминирање на сексуалното вознемирување како кривично дело во Кривичниот законик и дефинирање соодветни санкции за сторителите.

Во однос на заштитата на новинарите, работната група предложи измени во одредени кривични дела со квалификаторен облик доколку делото е сторено против новинар, за што се пропишани построги казни. Тоа се следниве кривични дела: Убиство, Спречување службено лице во вршење службено дејствие, Загрозување на сигурноста и Присилба.

На 5 јули 2017 година Европскиот парламент и Советот ја усвоија Директивата (ЕУ) 2017/1371 за борба против измама на финансиските интереси на Унијата со примена на кривичното право. Директивата се однесува на заштитата на финансиските интереси на Унијата. Таа не се однесува само на управувањето со одобрените буџетски средства, туку се однесува на сите мерки што имаат негативно влијание или кои претставуваат закана за негативно влијание врз средствата на ЕК и на оние на земјите членки, до степен до кој овие мерки се од значење за политиките на Унијата. Директивата предвидува заедничко дефинирање измама, за која се смета дека треба да се имплементира во националните правни акти. Согласно Националната стратегија и Акцискиот план за имплементација на стратегијата за борба против измами за заштита на финансиските интереси на Европската Унија во Република Северна Македонија за период 2020 – 2021 донесена од страна на Министерството за финансии, една од предвидените активности е усогласување на законите со Европската Директива 2017/1371. Согласно одредбите од Директивата за борба против измама во врска со финансиските интереси на Унијата со примена на кривично право, потребно беше да се изврши изменување и дополнување на Кривичниот законик. За таа цел, во рамки на ИПА проектот „Зајакнување на функциите на буџетско планирање, извршување и внатрешна контрола“ при Министерството за финансии беа спроведени активности со цел да се изврши проценка на степенот на усогласеност и врз основа на тоа беше подготвен и доставен извештај со препораки. По изготвениот извештај од страна на ангажираните експерти од страна на ИПА Проектот, истиот беше доставен до работната група за подготовка на измени и дополнувања на Кривичниот законик и беше одржан on line состанок со истите. Согласно дадените препораки соодветно беа извршени измени и дополнувања на законикот. Дополнително, Министерството за финансии изготвениот предлог го доставија со OLAF (Европска канцеларија против измами на средствата на Унијата), од каде добивме нивно мислење за усогласеноста.

Во однос на извршувањето на пресудите на Европскиот суд за човекови права во делот на одредбите од Кривичниот законик кои се однесуваат на тортурата и малтретирањето во вршењето на службата, се интервенира во овие два члена, но и во членот каде што е уредено застарувањето на кривичните дела. За ова беше користен експерт од Советот на Европа со чија помош беа дефинирани наведените законски одредби. Во однос на извршувањето на пресудите на Европскиот суд за човекови права во делот на одредбите од Кривичниот законик кои се однесуваат на одземањето предмети, се интервенира во соодветните одредби во Кривичниот законик со кои се пропишува задолжителна примена на принципот на пропорционалност при одземањето на предмети, а се лимитира само во исклучителни случаи пропишување на одредби за задолжително одземање предмети во кривичната постапка.

II. ЦЕЛИ, НАЧЕЛА И ОСНОВНИ РЕШЕНИЈА

Главна цел на донесувањето на овој закон е во него да се вградат релевантните меѓународни документи и да се отстранат лоцираните слабости кои произлегоа од практичарите во текот на неговата примена.

Предлогот на законот се заснова врз истите начела врз кои се заснова Кривичниот законик.

III. ОЦЕНА НА ФИНАНСИСКИТЕ ПОСЛЕДИЦИ ОД ПРЕДЛОГОТ НА ЗАКОН ВРЗ БУЏЕТОТ И ДРУГИТЕ ЈАВНИ ФИНАНСИСКИ СРЕДСТВА

За спроведување на законот ќе бидат потребни средства во рамките на институците за откривање, обвинување и пресудување на сторителите на кривични дела кои се дефинирани во Предлогот на законот и се дел од буџетите на овие институции.

IV. ПРОЦЕНА НА ФИНАНСИСКИТЕ СРЕДСТВА ПОТРЕБНИ ЗА СПРОВЕДУВАЊЕ НА ЗАКОНОТ, НАЧИН НА НИВНО ОБЕЗБЕДУВАЊЕ, ПОДАТОЦИ ЗА ТОА ДАЛИ СПРОВЕДУВАЊЕТО НА ЗАКОНОТ ПОВЛЕКУВА МАТЕРИЈАЛНИ ОБВРСКИ ЗА ОДДЕЛНИ СУБЈЕКТИ

За спроведување на законот се потребни финансиски средства за обука на судии и јавни обвинители кои се обезбедени во рамките на Буџетот на Академијата за судии и јавни обвинители, во рамките на програмата за континуирана обука, како и за јакнење на капацитетите (човечки и материјално-технички) на институциите надлежни за спроведување на законот.

ПРЕДЛОГ ЗА ИЗМЕНУВАЊЕ И ДОПОЛНУВАЊЕ НА

КРИВИЧНИОТ ЗАКОНИК

Член 1

Во член 96 – б став (1) точката 4) по зборот „кредити“ се додаваа зборовите „ или други облици на јавна помош“.

Член 2

Членот 100- a се менува и гласи:

„(1) Никој не може да ги задржи или присвои предметите што настанале од извршување на кривичното дело.

(2) Од сторителот на кривичното дело ќе се одземат и предметите што биле наменети или се употребени за извршување на кривичното дело без оглед дали се негова сопственост или сопственост на трето лице само ако тоа го бараат интересите на општата безбедност, здравјето на луѓето или причините на моралот.

(3) Предметите што се употребени или биле наменети за извршување на кривичното дело може да се одземат ако постои опасност повторно да бидат употребени за извршување на кривично дело. Нема да се одземат предметите што се во сопственост на трето лице, освен ако тоа знаело или било должно да знае дека се употребени или биле наменети за извршување на кривичното дело.

(4) При донесувањето на одлука за одземање на предметите од ставот (3) на овој член судот посебно ќе води сметка за принципот на пропорционалност имајќи ги предвид видот и тежината на кривичното дело, изречената казна, личните прилики на сторителот или третото лице и други околности поврзани со начинот на извршување на делото и неговите последици.

(5) Одземањето предмети од трето лице од ставот (3) на овој член не засега во неговото право да бара надомест на штета од сторителот на делото.

(6) Судот ќе донесе одлука за одземање на предмети во посебна постапка на конфискација предвидена со закони кога од фактички или правни пречки не е можно водење на кривичната постапка спрема сторителот на кривичното дело.

(7) Со примена на оваа мерка не се засега во правото на трети лица за надоместок на штетата од сторителот на кривичното дело.

(8) Под услови определени со ратификуван меѓународен договор, предметите можат да бидат вратени на друга држава.

(9) Со закон може да се пропише задолжително одземање на предмети, само ако тоа го бараат интересите на безбедноста, здравјето на луѓето или причините на моралот.

(10)Одредбите од ставовите (1) до (9) на овој член соодветно се применуваат и на одземањето на предмети од правно лице.“

Член 3

Во членот 112 по зборовите „предвидени во членовите“ се додаваат зборовите „од 142 ставовите 1, 3 и 4,“.

Член 4

Во член 122 во ставот (5), по зборовите „се смета лице кое“ се додаваат зборовите „во Европската Унија,“.

Во ставот (6) по зборовите „организираност според законите на“ се додаваат зборовите „Европската Унија,“.

Во ставот (9) по зборовите „лицето кое“ се додава зборот „професионално“.

Ставот (21) се менува и гласи:

„(21) Под семејно насилство се подразбира малтретирање, навредување, загрозување на сигурноста, телесно повредување, полово или друго психолошко, физичко или економско насилство со кое се предизвикува чувство на несигурност, загрозување или страв, вклучувајќи и закани за такви дејствија спрема брачен другар, родителите или децата или други лица кои живеат во брачна или вонбрачна заедница или заедничко домаќинство, како и спрема сегашен или поранешен брачен другар, вонбрачен партнер или лица кои имаат заедничко дете или се наоѓаат во блиски лични односи, без оглед дали сторителот го дели или го делел истото живеалиште со жртвата или не.“

Во ставот (22) по зборовите „сторено кривично дело“ се додава нова реченица која гласи:„Под жртва на родово базирано насилство се подразбира секоја жена и девојчиња до 18 години спрема кои под тие околности е сторено кривичното дело.“

По ставот (42) се додава нов став (43), кој гласи:

„(43) Родово базирано насилство врз жените означува насилство насочено против жената поради нејзина припадност на женскиот родшто доведува или може да доведе до физичка, сексуална, психичка или економска повреда или страдање на жените, вклучувајќи и директни и индиректни закани и заплашување за такви акти, изнуда или произволно лишување од слобода, без оглед дали се случуваат во јавниот или приватниот живот.“

Член 5

Во член 123 во став (2) точката 2) се менува и гласи:

„2) друг ќе лиши од живот при вршење на семејно насилство или родово базирано насилство врз жените.“

Точката 7) се менува и гласи:

„7) ќе лиши од живот женско лице за кое знае дека е бремено или дете, и“

Точката 8) се менува и гласи:

„8) ќе лиши од живот судија, јавен обвинител при вршењето на неговата функција, односно дејност, адвокат, лекар или друг здравствен работник, новинар или друг медиумски работник или друго лице што врши работи од јавен интерес при вршењето на професионалните задачи или во врска со вршењето на професионалните задачи кои ги презема во рамките на своите овластувања.или службено или воено лице при вршењето на работите на јавната или државната безбедност или на должноста чување на јавниот ред, фаќање на сторител на кривично дело или чување на лице лишено од слобода.“

Член 6

Членот 125 се менува и гласи:

„Тој што друг ќе лиши од живот на миг, доведен без своја вина во состојба насилна раздразнетост со напад или со тешко навредување или како последица на семејно насилство, родово базирано насилство врз жените или насилство врз жените од страна на убиениот, ќе се казни со затвор од една до осум години.“

Член 7

По членот 129 се додаваат нов наслов и нов член 129-а, кои гласат:

## „Осакатување на женски полови органи

## Член 129-а

(1) Тој што на женско лице потполно или делумно ќе го отстрани или трајно ќе го промени надворешниот полов орган, ќе се казни со затвор од шест месеци до пет години.

(2) Со казната од ставот (1) на овој член ќе се казни тој што ќе присили женско лице да се подложи на дејствијата опфатени во ставот (1) на овој член.

(3) Тој што женско лице ќе поттикне или ќе му помогне да се подложи на дејствијата од ставот (1) на овој член ќе се казни со парична казна или со затвор од шест месеци до три години

(4) Ако делото од ставовите (1) до (3) на овој член е сторено од омраза, родово базирано насилство врз жените или насилство врз жените или спрема дете, или е предизикана тешка телесна повреда на женското лице, сторителот ќе се казни со затвор од една до десет години.

(5) Ако поради делото од ставовите (1) до (4) на овој член настапила смрт на женското лице сторителот ќе се казни со затвор од една до десет години.“

Член 8

## Во член 130 ставот (2) се менува и гласи:

„(2) Тој што ќе го стори делото од ставот (1) на овој член при вршење родово засновано насилство, насилство врз жена или семејно насилство или од омраза или спрема лице кое е посебно ранливо поради неговата возраст, тешките телесни или душевни пречки или бременост, ќе се казни со затвор од шест месеци до три години.“

Член 9

## Во член 131 ставот (2) се менува и гласи:

„(2) Тој што ќе го стори делото од ставот (1) при вршење родово засновано насилство, насилство врз жена или семејно насилство или од омраза или спрема лице кое е посебно ранливо поради неговата возраст, тешките телесни или душевни пречки или бременост, ќе се казни со затвор од една до пет години.“

Член 10

## Членот 139 се менува и гласи:

1. Тој што со сила или со сериозна закана ќе присили друг да стори или да не стори или да трпи нешто, ќе се казни со парична казна или со затвор до една година.
2. Ако делото од ставот (1) на овој член е сторено при вршење родово базирано насилство врз жените, насилство врз жените или семејно насилство или од омраза или спрема лице кое е посебно ранливо поради неговата возраст, попреченост или бременост, сторителот ќе се казни со затвор од шест месеци до три години.
3. Со казната од ставот (2) на овој член ќе се казни тој што делото од став (1) на овој член ќе го стори спрема адвокат, лекар, новинар или друг медиумски работник или друго лице што врши работи од јавен интерес при вршењето на професионалните задачи или во врска со вршењето на професионалните задачи кои ги презема во рамките на своите овластувања.
4. Ако делото од ставот (1) на овој член го стори службено лице во вршење на службата, ќе се казни со затвор од шест месеци до пет години.
5. Гонењето за делото од ставот (1) на овој член се презема по приватна тужба.
6. Обидот на делата од ставовите (2) и (3) на овој член е казнив.“

Член 11

Во член 140, ставот (2) се менува и гласи:

„(2) Ако делото од ставот (1) на овој член е сторено при вршење родово засновано или семејно насилство или од омраза или спрема лице кое е посебно ранливо поради неговата возраст, попреченост или бременост, сторителот ќе се казни со затвор од шест месеци до три години.“

Член 12

Насловот на членот 142 и членот 142 се менуваат и гласат:

„Тортура

Член 142

1. Тој што во вршењето на службата или кое било друго лице што постапува во службено својство како и лице што поттикнато од службено лице или со негова изречна или премолчена согласност, со употреба на сила, закана или какво било друго недозволено средство или недопуштен начин ќе предизвика физичка или душевна болка или страдање на друго лице, за да добие од него или од трето лице признание или некоја друга информација, или да го казни за некое дејствие што тоа или некое трето лице го извршило или се претпоставува дека го извршило,ќе се казни со затвор најмалку пет години.
2. Ако поради делото од ставот (1) на овој член настапи тешка телесна повреда, други особено тешки последици или смрт за оштетениот, или делото е сторено од омраза, сторителот ќе се казни со затвор најмалку осум години.
3. Ако поради делото од ставот (1) на овој член сторителот со умисла предизвикал тешка телесна повреда, сторителот ќе се казни со затвор најмалку десет години.
4. Ако при извршувањето на делото од ставот (1) на овој член со умисла е предизивикана смрт на жртвата, сторителот ќе се казни со затвор најмалку десет години или со доживотен затвор.“

Член 13

Членот 143 се менува и гласи:

„Службено лице што во вршењето на службата или кое било друго лице што постапува во службено својство, како и лице што поттикнато од службено лице или со негова изречна или премолчена согласност, свесно неовластено употребува сила, се заканува, или врши физичко или психичко насилство за да му нанесе на друго лице физичка или душевна болка или страдање што претставува сурово, нечовечко или понижувачко постапување или казнување, ќе се казни со затвор од три до осум години.“

Член 14

Членот 144 се менува и гласи:

1. Тој што сериозно му се заканува на друг дека ќе нападне врз неговиот живот или тело или животот или телото на нему блиско лице со намера да го вознемири или заплаши, ќе се казни со парична казна или со затвор до шест месеци.
2. Ако со делото од ставот (1) на овој член е предизвикано чувство на вознемиреност, страв, несигурност или на жртвата, сторителот ќе се казни со парична казна или затвор до една година.
3. Тој што ќе го стори делото од ставот (1) на овој член при вршење родово засновано или семејно насилство или од омраза или спрема лице кое е посебно ранливо поради неговата возраст, тешките телесни или душевни пречки или бременост,ќе се казни со затвор од три месеци до три години.
4. Со казната од ставот (3) на овој член ќе се казни тој што делото од ставот (1) на овој член ќе го стори спрема службено лице во вршењето на службата, адвокат, лекар или друг здравствен работник, новинар или друг медиумски работник или друго лице што врши работи од јавен интерес при вршењето на професионалните задачи или во врска со вршењето на професионалните задачи кои ги презема во рамките на своите овластувања или спрема повеќе лица.

(5) Тој што јавно или по пат на информатички системќе се закани дека ќе стори кривично дело за кое е пропишана казна затвор од пет години или потешка казна против некое лице поради неговата припадност на одредена раса, боја на кожа, потекло национална или етничка припадност, пол, род, сексуална ориентација, родов идентитет, припадност на маргинализирана група, јазик, државјанство, социјално потекло, образование, религија или верско уверување, политичко уверување, друго уверување, попреченост, возраст, семејна или брачна состојба, имотен статус, здравствена состојба, лично својство и општествен статус или која било друга основа предвидена со закон или ратификуван меѓународен договор, ќе се казни со казна затвор од една до пет години.

(6) Гонењето за делото од ставот (1) на овој член се презема по приватна тужба.“

Член 15

По членот 144 се додаваат нов наслов и нов член 144-а, кои гласат:

## „Демнење

## Член 144-а

1. Тој што истрајно неовластено ќе следи, прогонува или на друг начин се меша во личниот живот на друг, или со него воспоставува или настојува да воспостави од него несакан контакт со движење во просторот каде се наоѓа тоа лице, со злоупотреба на користење на личните податоци, со користење на средства за јавно информирање или други средства за комуникација, или на друг начин психички го злоставува, вознемирува или застрашува и со тоа ќе предизвика чувство на несигурност, вознемиреност или страв за неговата сигурност или сигурноста на нему блиско лице, ќе се казни со парична казна или со затвор до три години.
2. Ако делото од ставот (1) на овој член е сторено спрема лице со кое сторителот е или бил во интимна врска или спрема дете ќе се казни со затвор од шест месеци до пет години.
3. Гонењето за делото од ставот (1) на овој член се презема по предлог.“

Член 16

Во членот 157 – а ставот (6) се брише.

Член 17

Во член 157 – б ставот (4) се брише.

Член 18

Во член 157 – в ставот (4) се брише.

Член 19

Членот 186 се менува и гласи:

„(1) Тој што друг со употреба на сила или закана дека непосредно ќе нападне врз неговиот живот или тело или врз животот или телото на нему блиско лице, ќе го присили на полов однос или друго со него изедначено полово дејствије што се состои во анална или орална пенетрација, ќе се казни со затвор од три до десет години.

(2) Ако делото од ставот (1) на овој член е сторено врз дете кое наполнило 15 години сторителот ќе се казни со затвор најмалку десет години.

(3) Ако поради делото од ставот (1) на овој член настапила тешка телесна повреда, смрт или други тешки последици или делото е сторено од страна на повеќе лица или на особено суров или понижувачки начин или од омраза, сторителот ќе се казни со затвор најмалку десет години или доживотен затвор.

(4) Ако сторителот од ставовите (1), (2) и (3) на овој член изврши само друго полово дејствие кое не се состои во вагинална, анална или орална пенетрација, ќе се казни за делото од ставот (1) на овој член со затвор од една до три години, за делото од ставот (2) на овој член со затвор од три до десет години, а за делото од став (3) со затвор од најмалку четири години.“

Член 20

По членот 186 се додаваат нов наслов и нов член 186-а, кои гласат:

„Полов напад

Член 186-а

(1) Тој што без доброволно изразена согласност на друг проценета во контекст на околностите на случајот, врз него ќе изврши полов однос или друго со него изедначено полово дејствије што се состои во анална или орална пенетрација, со дел од телото или предмет или ќе го присили да изврши такви дејствија врз себеси, со друг или пред трето лице, или ќе наведе друго лице против неговата волја да изврши полов однос или друго со него изедначено полово дејствие со трето лице или врз себеси, ќе се казни со затвор од една до пет години.

(2) Со казната од ставот (1) на овој член ќе се казни и тој што делото од ставот (1) ќе го изврши врз друг со сериозна закана дека за него или за нему блиско лице ќе открие нешто што би му наштетило на неговата чест и углед или дека ќе предизвика друго тешко зло.

(3) Ако делото од ставовите (1) и (2) на овој член е сторено со дете кое наполнило 15 години, сторителот ќе се казни со затвор од најмалку три години.

(4) Ако поради делото од ставовите (1) до (3) на овој член настапила тешка телесна повреда, смрт или друга тешка последица или делото е сторено од страна на повеќе лица, на особено суров и понижувачки начин, сторителот ќе се казни со затвор најмалку десет години или со доживотен затвор.

(5) Тој што во случаите од ставовите (1) до (3) на овој член ќе изврши само друго полово дејствие кое не се состои во вагинална, анална или орална пенетрација, ќе се казни за делото од ставовите (1) и (2) со затвор од шест месеци до три години, а за делото од ставот (3) на овој член со затвор од една до пет години.“

Член 21

Насловот на членот 187 и членот 187 се менуваат и гласат:

„Полов однос со немоќно лице

Член 187

1. Тој што ќе изврши полов однос или друго со него изедначено полово дејствие што се состои во анална или орална пенетрација или ќе го присили да изврши такви дејствија врз себеси, со друг или пред трето лице, злоупотребувајќи го душевното заболување, душевната растроеност, немоќта, заостанатиот душевен развој или друга состојба на немоќ на тоа лице, ќе се казни со затвор од најмалку четири години.
2. Со казната од ставот (1) на овој член ќе се казни сторителот кој ќе наведе друго лице да изврши полов однос или друго со него изедначено полово дејствие што се состои во анална или орална пенетрација со или пред трето лице, злоупотребувајќи го душевното заболување, душевната растроеност, немоќта, заостанатиот душевен развој или друга состојба на немоќ на третото лице.
3. Ако делото од ставовите (1) и (2) на овој член е сторено спрема дете кое наполнило 15 години, сторителот ќе се казни со затвор од најмалку десет години.
4. Ако поради делото од став (1) и (2) на овој член настапила тешка телесна повреда, смрт или друга тешка последица или делото е сторено од страна на повеќе лица на особено суров или понижувачки начин, сторителот ќе се казни со затвор од најмалку десет години или со доживотен затвор. Ако сторителот на делото од ставовите (1) и (2) на овој член изврши само друго полово дејствие кое не се состои во вагинална, анална или орална пенетрација, ќе се казни со затвор од една до пет години.“

Член 22

Насловот на членот 188 и членот 188 се менуваат и гласат:

„Полов напад врз дете кое не наполнило 15 години

## Член 188

1. Тој што ќе изврши полов однос или друго со него изедначено полово дејствие што се состои во анална или орална пенетрација врз дете кое не наполнило 15 години, ќе се казни со затвор најмалку осум години.
2. Тој што делото од ставот (1) на овој член го изврши со употреба на сила или закана дека непосредно ќе нападне врз неговиот живот или тело или врз животот или телото на нему блиско лице, или спрема немоќно дете кое не наполнило 15 години ќе се казни со затвор од најмалку десет години.
3. Ако поради делото од ставовите (1) и (2) на овој член настапила тешка телесна повреда, смрт или други тешки последици или делото е сторено од страна на повеќе лица или на особено суров или понижувачки начин, сторителот, ќе се казни со затвор најмалку десет години или со доживотен затвор.
4. На сторителот на делото од ставовите (1) и (2) на овој член судот ќе му изрече забрана за вршење на професија, дејност или должност под условите од членот 55 од овој законик.(5) Ако сторителот изврши друго полово дејствие кое не се состои во вагинална, анална или орална пенетрација ќе се казни со најмалку три години.“

Член 23

По членот 190 се додаваат нов наслов и нов член 190-а, кои гласат:

„Полово вознемирување

Член 190-а

„(1) Тој што со вербално или физичко дејствие кое има директно или индиректно, реално или симболично значење на наведување, непристојна понуда, намамување, изразување полова страст или друго дејствие кое јасно потсетува на полов однос или други со него изедначени полови дејствија, ќе вознемири лице кое му е подредено или спрема него се наоѓа во однос на зависност, друго лице на работа или на јавно место или лице што е ранливо поради возраст, болест, попреченост, зависност од дроги, бременост или тешки телесни или душевни пречки, и со тоа ќе го повреди неговото достинство, предизвикувајќи чувство на непријатност, навреденост, понижување или страв, ќе се казни со парична казна или со затвор до една година.

(2) Гонењето на делото од ставот (1) на овој член на овој член се презема по предлог.“

Член 24

Во член 191, ставот (3) се менува и гласи:

„(3) Тој што организира вршење на делата од ставовите (1) и (2) или делата ќе ги стори при вршење на семејно или родово базирано насилство врз жените, ќе се казни со затвор најмалку десет години.“

Член 25

Насловот на членот 249 – а и членот 249 - а се менуваат и гласат:

„Измама на штета на средства на Европската унија

## Член 249-а

1. Тој што со употреба или прикажување на лажни, неточни и непотполни изјави или исправи или пропуштање на давање податоци противправно присвои, задржи или предизвика штета на фондовите, имотот или средствата на Европската унија , фондовите, имотот или средствата со кои управува Европската унија или се управува во нивно име, ќе се казни со затвор од една до десет години.
2. Со казната од ставот (1) на овој член ќе се казни тој што фондовите, имотот и средствата од ставот (1) на овој член ги искористил спротивно на одобрената намена.
3. Со казната од ставот (1) на овој член ќе се казни тој што со употреба или прикажување на лажни, неточни и непотполни изјави или исправи или пропуштање на давање податоци, противправно ќе ги намали фондовите, имотот и средствата на Европската унија, фондовите, имотот и средствата со кои управува Европската унија или се управува во нивно име.
4. Ако делото од овој член го стори правно лице ќе се казни со парична казна.“

Член 26

Членот 275 – а се менува и гласи:

„(1) Одговорно лице во правно лице, друг вработен во правното лице, акционер или содружник или лице овластено од одговорното лице кое попречува сопственик на хартии од вредност во остварувањето на правата од хартии од вредност или врши повреда на правата од хартии одвредност, ќе се казни со затвор од шест месеци до три години и со парична казна.

(2) Ако делото од ставот (1) на овој член е сторено спрема две или повеќе лица, сторителот ќе се казни со затвор од една до пет години и со парична казна.

(3) Обидот на делото од ставот (1) на овој член е казнив.“

Член 27

Во член 278 – а во ставот (1) зборовите „лажни податоци“ се заменуваат со зборовите “лажни, неточни или нецелосни изјави, документи или податоци“, а зборовите „три години“ се заменуваат со зборовите „пет години“.

Во ставот (2) по зборовите „до десет години“ се додаваат зборовите „и со парична казна“.

Ставот (3) се брише.

Член 28

Членот 279 се менува и гласи:

1. Тој што со намера самиот или некој друг да одбегне целосно или делумно плаќање данок, придонес или некоја друга давачка на која е обврзан со закон, дава лажни, неточни или нецелосни изјави, документи или податоци за своите приходи или за приходите на правното лице, предметите или другите факти од влијание за утврдување на износот на ваквите обврски или тој што со иста намера во случај на обврска за задолжително пријавување, односно предмет или друг факт од влијание за утврдување на ваквите обврски, и поради тоа дојде до намалување или неутврдување на даночна обврска од поголема вредност, ќе се казни со затвор од шест месеци до пет години и со парична казна.
2. Ако износот на обврската од ставот (1) на овој член е значителен, сторителот

ќе се казни со затвор од една до десет години и со парична казна.

1. Ако делото од овој член го стори правно лице,

ќе се казни со парична казна.“

Член 29

Во член 280 ставот (1) зборот „невистинити“ се заменува со зборовите „лажни, неточни или нецелосни податоци“, а зборовите „со парична казна или со затвор до три години“ се заменуваат со зборовите „ќе се казни со затвор од една до пет години“.

Во ставот (2) зборот „невистинита“ се заменува со зборовите „лажна, неточна или нецелосна“.

Член 30

Во член 358 во ставот (1) зборот „пет“ се заменува со зборот „десет“.

Во ставот (2) зборовите „до три“ се заменуваат со зборовите „до пет“.

Во ставот (3) зборовите „ослободи од казна“ се заменуваат со зборовите „казни поблаго“.

Член 31

Во член 382 ставот (3) се менува и гласи:

„(3) Тој што делото од ставовите (1) и (2) на овој член ќе го стори спрема службено лице, адвокат, лекар или друг здравствен работник, новинар или друг медиумски работник или друго лице што врши работи од јавен интерес при вршењето на професионалните задачи или во врска со вршењето на професионалните задачи кои ги презема во рамките на своите овластувања или лице кое помага при вршењето работи на јавната безбедност или на заштита на уставниот поредок на Република Северна Македонија што се однесуваат на спречување или откривање кривично дело, фаќање на сторител на кривично дело, чување на јавниот ред и мир или чување на лице лишено од слобода, ќе се казни со затвор од шест месеци до пет години.“

Член 32

Овој закон влегува во сила осмиот ден од денот на неговото објавување во „Службен весник на Република Северна Македоннија“.

ОБРАЗЛОЖЕНИЕ

НА ПРЕДЛОГОТ НА ЗАКОНОТ ЗА ИЗМЕНУВАЊЕ И ДОПОЛНУВАЊЕ

НА КРИВИЧНИОТ ЗАКОНИК

I. ОБЈАСНУВАЊЕ НА СОДРЖИНАТА НА ОДРЕДБИТЕ НА ПРЕДЛОГ ЗАКОНОТ

Со Предлог – законот се врши изменување и дополнување на одредбите на Кривичниот законик во четири област, и тоа: имплементација на Истанбулската конвенција, интервенција во кривичните дела кои се поврзани со безбедноста на новинарите, менување на одредени одредби од Кривичниот законик (во сферата на конфискацијата и тортурата, како и во однос на конфискацијата) како резултат на пресуди донесени од Европскиот суд за човекови права со кои се утврдува повреда на одерби од Конвенцијата, како и усогласување на Кривичниот законик со Директивата (ЕУ) 2017/1371 за борба против измама во врска со финансиските интереси на Унијата со примена на кривичното право.

Предлогот на законот содржи 32 члена.

Со Членовите 1, 4, 25, 26, 27, 28, 29 и 30 Кривичниот законик се усогласува со Директивата (ЕУ) 2017/1371 за борба против измама во врска со финансиските интереси на Унијата со примена на кривичното право. Така, во членот 1 во делот на споредните казни кои се однесуваат на забрана за користење субвенции и други поволни кредити, оваа забрана се проширува и за други облици на јавна помош. Во членот 4 со кој се интервенира во членот 122, во ставовите 5 и 6, во дефинициите за „странско лице“ и за „правно лице“, се додава и Европската унија. Со членот 25 се менува членот 249-а во согласност со наведената директива. Имено согласно овој член, пропишана е казна со затвор од една до десет години за оној кој што со употреба или прикажување на лажни, неточни и непотполни изјави или исправи или пропуштање на давање податоци противправно присвои, задржи или предизвика штета на фондовите, имотот или средствата на Европската унија, фондовите, имотот или средствата со кои управува Европската унија или се управува во нивно име. Исто така, во овој член е предвидена и казна за тој што фондовите, имотот и средствата ги искористил спротивно на одобрената намена, како и за тој што со употреба или прикажување на лажни, неточни и непотполни изјави или исправи или пропуштање на давање податоци, противправно ќе ги намали фондовите, имотот и средствата на Европската унија, фондовите, имотот и средствата со кои управува Европската унија или се управува во нивно име. Во овој член е пропишана и парична казна за правното лице. Во членот 26 со кој се менува членот 275-а се пропишува долна граница на казната затвор за основниот облик на ова дело, согласно Директивата. Со членот 27 во кривичното дело „Царинска измама“ е зголемена казната согласно Директивата, а се додаваат и нови начини на извршување на делото и со давање лажни, неточни или нецелосни изјави, документи или податоци. Со членот 28 се интервенира во кривичното дело „Даночно затајување“ кое се усогласува со Директивата во однос на давањето лажни, неточни или нецелосни изјави, документи или податоци за приходите, а воедно се менува и рамката на пропишаната казна во однос на квалифицираниот облик на ова дело. Со членот 29 од Предлогот на законот се зајакнува казнената политика во пропишувањето на казните, согласно Директивата и се додаваат нови начини на извршување на делото со лажни, неточни или нецелосни податоци во кривичното дело „Фалсификување или уништување деловни книги“. Со членот 30 од Предлогот на законот се зајакнува казнената политика во пропишувањето на казните, согласно Директивата во кривичното дело „Давање поткуп“.

Во однос на конфискацијата и одземањето предмети, во овие измени и дополнувања се интервенира во членот 100-а, како резултат од пресудите на Судот во Стразбур против нашата држава, и тоа во најголем дел во однос на задолжителното одземање предмети, но и заради пропорционалноста при одземањето. Новина во овој член е тоа дека при донесувањето на одлука за одземање на предметите од ставот (3) на овој член судот посебно ќе води сметка за принципот на пропорционалност имајќи ги предвид видот и тежината на кривичното дело, изречената казна, личните прилики на сторителот или третото лице и други околности поврзани со начинот на извршување на делото и неговите последици. Исто така, со овие измени и дополнувања се предлага лимитирање на законсккото одземање предмети , при што се пропишува дека со закон може да се пропише задолжително одземање на предмети, само ако тоа го бараат интересите на безбедноста, здравјето на луѓето или причините на моралот. Во тој контекст е и бришењето на пропишаното задолжително одземање предмети од членовите 157-а, 157-б и 157-в (16, 17 и 18 од Предлогот на законот). Во контекст на наведеното, се осврнуваме на праксата на ЕСЧП. Така, во предметот Анев и Најдовски против Р. С. Македонија, Судот во Стразбур забележува дека изречените мерки за одземање биле задолжителни според домашното законодавство. Ова задолжително (по автоматизам) одземање според Судот во Стразбур ги лишило апликантите од можноста да приговараат и да имаат какви било изгледи за успех во постапките кои резултирале со одземање, независно од нивното однесување или степен на одговорност. Понатаму, Судот наведува дека „ништо не сугерира на тоа дека постои причина за стравување дека камионите повторно би биле искористени за извршување на слични прекршоци (види Vasilevski, цитиран погоре, § 58). Судот, исто така, забележува дека мерките за одземање на камионите не биле изречени со цел обезбедување на материјално обештетување за настаната штета (види Jakimovski and Kari Prevoz v. North Macedonia, бр. 51599/11, § 50, 14 ноември 2019), туку повеќе билe со цел одвраќање и спречување на вршење на незаконити дејствија како што тврдеше Владата (види параграф 18 погоре).“ Во овој предмет Судот во Стразбур утврдил повреда на Конвенцијата.

Во однос на одредбите за тортура и малтретирање во вршењето на службата, беше направена опсешна анализа на примената на овие одредби, беа анализирани меународните стандарди, како и повеќе компаративни искуства. Така, беше интервенирано во кривичното дело „Тортура“, при што ова дело е целосно усогласно со меѓународните стандарди. Во контекст на ова дело, беше анализирана и практиката на Судот во Стразбур, при што во предметот ЛР против Р. С. Македонија, во однос на намерата, Судот во Стразбур го зазел следниот став во својата одлука: „Што се однесува до тврдењата на домашните власти дека не постоела намера од страна на персоналот да го повредат апликантот, Судот забележува дека отсуството на намера некој да биде омаловажен или деградиран, не може одлучувачки да исклучи утврдување на повреда на оваа одредба (види Nicolae Virgiliu Tănase v. Romania [GC], no. 41720/13, § 117, 25 June 2019 and Bouyid цитирано погоре, § 86). Судот понатаму забележува дека, како што утврдило обвинителството, што е потоа потврдено и од Владата, апликантот бил врзуван за неговиот кревет поради „безбедносни причини“, имено за да се спречи да избега и со тоа да се најде во опасна ситуација. Иако ризикот од лицето да избега или да си предизвика повреда или штета е фактор што треба да се земе предвид (види Julin v. Estonia, nos. 16563/08 and 3 others, § 120, 29 May 2012), Судот не е убеден дека врзувањето на апликантот со ногата за неговиот кревет со цел да се спречи негово бегање од просториите на ЗЗРББС, со што би се ставил себеси во опасност, била најмалку инвазивната мерка на располагање во контекст на неговата безбедност. Нема индиции дека било какви други опции (освен отстранување на рачките од прозорците во собата на апликантот, види параграф 18 погоре) биле разгледани или применети пред или за време на применување на таа „мерка“. Судот не може да не забележи дека таа „мерка“ не била неопходна поради било каква причина поврзана со здравствената состојба на апликантот, но, како што било утврдено од страна на обвинителството (види ги параграфите 25 и 72 погоре), нејзината примена била последица на тоа што неговото сместување во ЗЗРББС било несоодветно.“ И во овој предмет Судот во Стразбур утврдил повреда на Конвенцијата.

Во однос на кривичното дело „малтретирање во вршењето на службата се предлага негово изменување. Имено, се предлага пропишување казна затвор од три до осум години за службено лице што во вршењето на службата или кое било друго лице што постапува во службено својство, како и лице што поттикнато од службено лице или со негова изречна или премолчена согласност, свесно неовластено употребува сила, се заканува, или врши физичко или психичко насилство за да му нанесе на друго лице физичка или душевна болка или страдање што претставува сурово, нечовечко или понижувачко постапување или казнување.

Во овој дел од измените се предлага и незастарување на кривичното гонење и на извршувањето на казната за овие две кривични дела (член 3 од Предлогот).

Заштитата на новинарите во вршењето на нивните работни задачи претставува еден основните приоритети. Во таа насока се и предложените измени во соодветните одредби. Така, со член 5 ставот 8 се предвидува квалифициран облик на кривичното дело „Убиство“ за убиство на новинар или друг медиумски работник. Истото е сторено и кај кривичното дело „Присилба“ (член 10 став од Предлогот), за кривичното дело „загрозување на сигурноста“ (член 14 став 4 од Предлогот), како и за кривичното дело „Спречување службено лице во вршење службено дејствие“ (од член 31 од Предлогот).

Најголемиот дел од измените и дополнувањата на Кривичниот законик се во одннос на одредбите со кои се имплементира Истаннбулската конвенција. Така, во членот 122 семејното насилство се дефинира како малтретирање, навредување, загрозување на сигурноста, телесно повредување, полово или друго психолошко, физичко или економско насилство со кое се предизвикува чувство на несигурност, загрозување или страв, вклучувајќи и закани за такви дејствија спрема брачен другар, родителите или децата или други лица кои живеат во брачна или вонбрачна заедница или заедничко домаќинство, како и спрема сегашен или поранешен брачен другар, вонбрачен партнер или лица кои имаат заедничко дете или се наоѓаат во блиски лични односи, без оглед дали сторителот го дели или го делел истото живеалиште со жртвата или не. Исто така, постојната дефиниција на „жртва на кривично дело“ се доополнува со жртва на родово базирано насилство под што се подразбира секоја жена и девојчиња до 18 години спрема кои под тие околности е сторено кривичното дело. За прв пат се дефинира и родово базираното насилство врз жените кое означува насилство насочено против жената поради нејзина припадност на женскиот родшто доведува или може да доведе до физичка, сексуална, психичка или економска повреда или страдање на жените, вклучувајќи и директни и индиректни закани и заплашување за такви акти, изнуда или произволно лишување од слобода, без оглед дали се случуваат во јавниот или приватниот живот.

Во членовите 5, 6, 8, и 24 се пропишани квалифицирани облици на соодветните кривични дела со построги казни доколку тие се извршени или се последица од родово базирано насилство.

## Со членот 7 се вградува ново кривично дело „Осакатување на женски полови органи“. Така, пропишана е казна затвор од шест месеци до пет години за оној што на женско лице потполно или делумно ќе го отстрани или трајно ќе го промени надворешниот полов орган, ќе се казни со затвор од шест месеци до пет години, како и за оној што ќе присили женско лице да се подложи на дејствијата опфатени во ставот (1) на овој член. Во овој чллен е пропишана и парична казна или со затвор од шест месеци до три години за оној што женско лице ќе поттикне или ќе му помогне да се подложи на дејствијата од ставот (1). Доколку делото е сторено од омраза, родово базирано насилство врз жените или насилство врз жените или спрема дете, или е предизикана тешка телесна повреда на женското лице, сторителот ќе се казни со затвор од една до десет години, ако пак поради делото член настапила смрт на женското лице сторителот ќе се казни со затвор од една до десет години.

## Со членот 15 од Предлогот се пропишува ново кривично дело „Демнење“, сгласно одредбите од Истамбулската конвенција.

## За основниот облик на ова дело е пропишана парична казна или затвор до три години за оној што истрајно неовластено ќе следи, прогонува или на друг начин се меша во личниот живот на друг, или со него воспоставува или настојува да воспостави од него несакан контакт со движење во просторот каде се наоѓа тоа лице, со злоупотреба на користење на личните податоци, со користење на средства за јавно информирање или други средства за комуникација, или на друг начин психички го злоставува, вознемирува или застрашува и со тоа ќе предизвика чувство на несигурност, вознемиреност или страв за неговата сигурност или сигурноста на нему блиско лице. Доколку пак делото е сторено спрема лице со кое сторителот е или бил во интимна врска или спрема дете, пропишана е казна затвор од шест месеци до пет години.

Едни од најзначајните новини во однос на имплементацијата на одредбите на Истамбулската конвенција се членовите 19, 20, 21, 22 и 23 од Предлогот. Така, со членот 20 се воведува ново кривично дело „Полов наппад“ согласно кое се предлага да се казни со затвор од една до пет години тој што без доброволно изразена согласност на друг проценета во контекст на околностите на случајот, врз него ќе изврши полов однос или друго со него изедначено полово дејствије што се состои во анална или орална пенетрација, со дел од телото или предмет или ќе го присили да изврши такви дејствија врз себеси, со друг или пред трето лице, или ќе наведе друго лице против неговата волја да изврши полов однос или друго со него изедначено полово дејствие со трето лице или врз себеси. Со членоот 19 пак, се интервенира во кривичното дело „Силување“ при што е пропишана построга казна (од три до десет години) за тој што друг со употреба на сила или закана дека непосредно ќе нападне врз неговиот живот или тело или врз животот или телото на нему блиско лице, ќе го присили на полов однос или друго со него изедначено полово дејствије што се состои во анална или орална пенетрација. Заради усогласување со меѓународните стандарди е и интервенцијата во кривичните дела „Полов однос со немоќно ливе„ и Полов напад врз дете кое не наполнило 15 години“. Во контекст на усогласување со Истамбулската конвенција е и предложеното ново кривично дело „Полово вознемирување“ при што, е пропишана парична казна или со затвор до една година за оној што со вербално или физичко дејствие кое има директно или индиректно, реално или симболично значење на наведување, непристојна понуда, намамување, изразување полова страст или друго дејствие кое јасно потсетува на полов однос или други со него изедначени полови дејствија, ќе вознемири лице кое му е подредено или спрема него се наоѓа во однос на зависност, друго лице на работа или на јавно место или лице што е ранливо поради возраст, болест, попреченост, зависност од дроги, бременост или тешки телесни или душевни пречки, и со тоа ќе го повреди неговото достинство, предизвикувајќи чувство на непријатност, навреденост, понижување или страв.

Со члентот 32 се уредува влегувањето во сила на овој закон.

II. МЕЃУСЕБНА ПОВРЗАНОСТ НА РЕШЕНИЈАТА СОДРЖАНИ ВО ПРЕДЛОЖЕНИТЕ ОДРЕДБИ

## Решенијата содржани во овој закон се поврзани со Законот за кривичната постапка и со Законот за спречување и заштита од насилство врз жените и семејното насилство.

III. ПОСЛЕДИЦИ ШТО ЌЕ ПРОИЗЛЕЗАТ ОД ПРЕДЛОЖЕНИТЕ РЕШЕНИЈА

Со донесувањето на овој закон ќе се постигне усогласеност со најновите меѓународни стандарди во сферата на казненото право.